Vårt Land er velsignet med himmelske summer i pressestøtte rett fra statskassen.

Vårt Land har 54.000 lesere og et opplag på 21.000 aviser. Pressestøtten sørger for at de får 1758 kroner per abonnent fra staten. Samlet blir det 36,9 millioner i året.

Alf Gjøsund er sjefredaktør i Vårt Land. Han forsvarer det skyhøye beløpet, og mener pressestøtten er helt nødvendig for å sikre mediemangfold.

– Produksjonsstøtte er viktig for å opprettholde et mediemangfold, og dermed også opprettholde demokratiet, sier han.

Ikke bekymret for uavhengigheten

Gjøsund er ikke bekymret for at det store beløpet vil påvirke uavhengigheten til avisen.

– Nei, jeg er ikke bekymret for det. Uavhengigheten er tett knyttet til den faglige integriteten hos journalister og redaktører. Vi har en høy bevissthet om dette.

Det er ikke bare Vårt Land som får mye i pressestøtte fra staten. Dagsavisen får 32 millioner kroner. Det gir dem omtrent 450.000 kroner per ansatt i avisen.

Les også: Byrådet i Oslo vil gi pressestøtte til Oslo-aviser

Fakta Disse fem får mest i pressestøtte ↓ Klassekampen kr 42,9 mill.



Vårt Land kr 36,9 mill.



Dagsavisen kr 32 mill.

Bergensavisen kr 29,2 mill.

Nationen kr 22,9 mill.

Vårt Land-redaktøren understreker imidlertid at de har som mål å bli mindre avhengig av pressestøtten.

– Min oppfatning er at samfunnet får mye igjen for de midlene som brukes på mediestøtte, sier Gjøsund.

Skeptisk

Sjefredaktør ved nettstedet Medier24, Erik Waatland er kjent for å være kritisk til dagens pressestøtteordning.

– Jeg er bekymret for at enkeltaviser ikke gjør nok for å utvikle seg i tråd med leserne og medievanene. Og i dag har vi en innretning på pressestøtten som premierer gamle publiseringsplattformer, som papiravisa.

KRITISK: Redaktør i Medier24, Erik Waatland, er kritisk til dagens ordning på pressestøtte. Foto: Ole Gunnar Onsøien

Han mener det ikke må bli en slags utømmelig kilde for medier som tviholder på papiravisa.

– Pressestøtten må aldri bli en slags utømmelig kilde for medier som ikke utvikler seg, for da er ikke pengestøtten treffende. Og da forsvinner hensikten.

Les også: Frykter konkurrenter i kampen om pressestøtten

Redaktøren understreker at avisene må være forsiktig med å gjøre seg avhengig av penger som kommer fra staten. Avisene skal tross alt vokte statens makt.

– Jeg håper ikke det går utover uavhengigheten. Medier bør være varsomme med å gjøre seg avhengig av penger fra den samme aktøren som den skal vokte. En armlengdes avstand er helt nødvendig for uavhengigheten vår, for det er leseren som er sjefen og skulle de ikke stole på oss, så har vi et problem.